5 polisiemanne vas ná hul glo vragmotor plunderVan die bokse waarop daar beslag gelê is. Foto: Verskaf. Lt. genl. Godfrey Lebeya, hoof van die prioriteitsmisdaaddirektoraat (DPCI), het die inhegtenisneming van vyf polisiebeamptes in verband met die plundering van ŉ vragmotor wat in ŉ ongeluk betrokke was, verwelkom. Dít kom nadat die vyf polisiebeamptes en ŉ sesde makker, ŉ taxibestuurder, glo saamgesweer het en ŉ vragmotor wat Dinsdag in ŉ ongeluk tussen Oos-Londen en Macleantown betrokke was, geplunder het. Die beamptes is almal verbonde aan die Beaconbaai-polisiestasie. Brig. Hangwani Mulaudzi, woordvoerder van die Valke, het gesê die beamptes en die taxibestuurder het glo bederfbare goedere gesteel en ŉ amptelike polisievoertuig sowel as ŉ taxi gebruik om die misdaad mee te pleeg. “Die Valke het ŉ wenk ontvang en is saam met misdaadintelligensie na die toneel waar hulle al die verdagtes vasgetrek het. Lede kon ook daarin slaag om beslag te lê op verskeie bokse [vol goedere] op verskillende plekke in Oos-Londen, insluitend die plaaslike polisiekwartiere.” Konstabels Azola Ndongeni (33), Mkolisi Matthews Gola (38), Luthando Klaas (34), Siyabonga Freddie (36), Siseko Dayimani (33) en taxibestuurder Xolani Valantiya (43) het almal Donderdag in die Oos-Londen-landdroshof verskyn op aanklagte van korrupsie en diefstal. Elkeen is borgtog van R1 000 toegestaan en hulle moet weer op 20 September in die hof verskyn. Die ondersoek duur voort. Lebeya het gesê hoewel hy woedend is oor die nuus dat vyf beamptes betrokke was in dié misdaad, is hy ewe bly dat hulle vinnig deur hul kollegas vasgetrek is.